Moció del grup municipal de Crida Premianenca 
Poble Actiu per a la creació de la Taula Local 
d’Economia Social i Solidària (ESS). 



crida 



Volem recuperar i transformar els nostres pobles i ciutats, per tal que tots i totes hi 
visquem dignament. Volem ser protagonistes del canvi social, econòmic i polític que ja 
està en marxa en el procés constituent que haurà de definir el model social i territorial 
del nostre país. 

Des de Crida Premianenca, de la mà de la Xarxa d’Economia Solidària, empenyem 
aquesta voluntat de transformació, posant en marxa una altra economia per tal que el 
canvi sigui substancial. Una economia que situï en el centre de la seva activitat la 
sostenibilitat de la vida i la resolució equitativa de les necessitats humanes. Una 
economia socialment justa, políticament emancipadora, arrelada al territori, integradora 
de la diversitat, respectuosa amb el medi ambient. Una economia social i solidària. 

Arreu del país, múltiples iniciatives ja desenvolupen democràticament processos de 
producció, d’intercanvi, de gestió, de distribució d’excedent, de moneda, de consum o 
de finançament de béns i serveis. Busquen satisfer necessitats a través de relacions de 
cooperació, solidaritat, reciprocitat i autogestió, defensen els béns comuns naturals i 
culturals i la transformació igualitària de l’economia i la societat. Arreu neixen 
iniciatives socioeconòmiques auto organitzades que tenen com a finalitat el bon viure, la 
reproducció i sostenibilitat de la vida del conjunt de la població. 

Des de Crida Premianenca entenem que aquestes experiències quotidianes s’han de 
consolidar, estendre i socialitzar. I és des d’aquesta consideració que llancem la 
proposta de creació d’una Taula Local d’Economia Social i Solidària per tal que 
l’administració local de Premià de Mar acompanyi aquest procés i impulsi un nou 
desenvolupament local co-partícip de la democratització econòmica en marxa. 


Per tot plegat, el grup municipal de Crida Premianenca proposa al Ple l'adopció 
dels següents acords: 

Primer.- Impulsar la creació al municipi de Premià de Mar de la Taula de l’Economia 
Social i Solidària, integrat pels diferents departaments de l’administració local, els grups 
polítics, el conjunt de les iniciatives de l’ESS locals o sectorials, així com les entitats 
veïnals, culturals o educatives que realitzin activitats o iniciatives en el marc de 
l’economia social , solidària i/o comunitària. La taula serà l’òrgan responsable de 
debatre i promoure les polítiques socials, econòmiques i culturals a nivell local des del 
paradigma de la concertació publico-cooperativa-comunitària. 

Com a punt de partida per a començar a treballar, i respectant en tot moment 
l’autonomia de la Taula, s’emplaça a la mateixa a: 




a) Realitzar una diagnosi de l’ESS a nivell local. 

b) Dissenyar un Pla Director de l’ESS, de caràcter integral i d’àmbit municipal. 

c) Elaborar una memòria anual i 

d) Esdevenir un servei comunitari de mediació pels conflictes que puguin sorgir entre 
agents públics-cooperatius-comunitaris. 

Segon.- Impulsar, amb el vist plau de la Taula de l’Economia Social, la adhesió de 
Premià de Mar al programa de Municipis Cooperatius promogut per la Federació de 
Cooperatives de Treball de Catalunya. 

Tercer.- Que es publiquin els acords de la moció i se’n faci difusió mitjançant els canals 
de comunicació habituals de l’Ajuntament com Twitter, Facebook i altres xarxes socials, 
pàgina web i Ràdio Premià de Mar, i que es comuniqui a totes les Entitats registrades 
del municipi. 

Quart.- Que es comuniquin els acords de la moció a les entitats representatives de 
l’Economia Social i Solidària del territori: Taula d’Economia Social i Solidària del 
Consell Comarcal del Marsme, Ateneu Cooperatiu del Maresme, Federació de 
Cooperatives de Treball de Catalunya i Xarxa d’Economia Solidària. 


Premià de Mar 13 d’abril de 2018, 


Marina Altés Magret 

Portaveu de Crida Premianenca-Poble Actiu 



